Edgars Rinkēvičs

Edgaras Rinkevičius (; g. 1973 m. rugsėjo 21 d. Jūrmaloje, Latvijos TSR) – Latvijos valstybės ir politikos veikėjas, ėjęs Latvijos prezidento kanceliarijos vadovo pareigas, Gynybos ministerijos valstybės sekretoriaus pareigas, taip pat buvęs Saeimos deputatas. 2011–2023 m. užėmė Latvijos užsienio reikalų ministro pareigas. 2023 m. gegužės 31 d. išrinktas Latvijos prezidentu. Anksčiau atstovavęs „Latvijos keliui“ ir Reformų partijai, nuo 2014 m. gegužės mėn. – partijos „Vienybė“ narys.

 Biografija 

1991 m. baigė Jūrmalos 4-ąją vidurinę mokyklą. Po to Latvijos universiteto Istorijos ir filosofijos fakultete pradėjo bakalauro studijas, kurias baigė 1995 m. Tuo pačiu metu, 1994 ir 1995 m., Nyderlandų Groningeno universitete studijavo politikos mokslus ir tarptautinius santykius. 1997 m. jis įgijo politikos mokslų magistro laipsnį, po kurio 2000 m. – antrąjį magistro laipsnį D. Eizenhauerio Nacionalinio saugumo ir išteklių strategijos mokykloje.

 Karjera 

1993–1994 m., dar studijuodamas, E. Rinkevičius dirbo Latvijos radijo žurnalistu, rengė užsienio politikos ir tarptautinių santykių apžvalgas. 1995–1996 m. buvo Latvijos Respublikos gynybos ministerijos Politinio departamento vyresnysis padėjėjas, o 1996 m. kovo – rugsėjo mėnesiais užėmė šio departamento direktoriaus pareigas.

Nuo 1996 m. rugsėjo iki 1997 m. gegužės mėn. – Latvijos Respublikos gynybos ministerijos valstybės sekretoriaus pavaduotojas gynybos politikai. Nuo 1997 m. gegužės iki rugpjūčio mėn. ėjo Latvijos Respublikos gynybos ministerijos valstybės sekretoriaus pareigas, o 1997 m. rugpjūčio – 2008 m. spalio mėn. užėmė Latvijos Respublikos gynybos ministerijos valstybės sekretoriaus pareigas.

1998 m. vasario mėn. jis įsitraukė į JAV ir Baltijos šalių partnerystės chartijos rengimo darbą. 2002–2003 m. buvo Latvijos delegacijos vadovo pavaduotojas derybose dėl narystės NATO, o 2005–2007 m. – NATO valstybių vadovų susitikimo organizavimo biuro vadovas.

Nuo 2008 m. spalio iki 2011 m. spalio mėn. – Latvijos Respublikos Prezidento kanceliarijos vadovas. Nuo 2011 m. spalio 25 d. iki 2023 m. gegužės 31 d. – Latvijos Respublikos užsienio reikalų ministras. Po Reformų partijos žlugimo jis perėjo į „Vienybę“, bet toliau liko eiti pareigas.

2014 m. iškėlė savo kandidatūrą ir buvo išrinktas Latvijos 12-osios Saeimos deputatu.

2023 m. gegužės 31 d. buvo išrinktas Latvijos Respublikos prezidentu, trečiajame Saeimos deputatų balsavimo ture surinkęs 52 balsus (išrinkimui būtinas 51).Latvijos prezidentu tapo ilgametis užsienio reikalų ministras Edgaras Rinkevičius lrt.lt 2023-05-31

 Politinės pažiūros 

Per 2021 m. pasaulio ledo ritulio čempionatą Rygoje E. Rinkevičius kartu su Rygos miesto tarybos pirmininku Martinu Stakiu dalyvavo nuimant valstybinę Baltarusijos vėliavą ir ją pakeičiant balta-raudona-balta. Už tai Baltarusijos generalinis prokuroras iškėlė baudžiamąją bylą pagal Baltarusijos Respublikos baudžiamojo kodekso 130 straipsnį. 2021 m. birželio 7 d. Baltarusijos ambasada Latvijoje sustabdė savo darbą ir konsulinių funkcijų vykdymą.

E. Rinkevičius pasveikino žinią apie visapusiškų diplomatinių santykių tarp Izraelio ir Bahreino užmezgimą.

Jis išreiškė didelį susirūpinimą dėl karo veiksmų eskalavimo ginčijamame Kalnų Karabacho regione ir paragino Armėniją bei Azerbaidžaną nedelsiant nutraukti kovas ir žengti taikaus sprendimo link.

 Asmeninis gyvenimas 

2014 m. lapkričio 6 d. jis savo „Twitter“ profilyje viešai paskelbė, kad yra gėjus. Taip jis tapo pirmuoju įstatymų leidėju Latvijoje, paskelbusiu apie savo homoseksualumą, taip pat pirmuoju homoseksualios lytinės orientacijos neslepiančiu valstybės vadovu posovietinėje šalyje.

Be latvių kalbos, jis laisvai kalba angliškai, rusiškai, prancūziškai.

 Šaltiniai 

 Nuorodos 

 Biografija Latvijos URM svetainėje
 Twitter profilis

|-

Kategorija:Latvijos užsienio reikalų ministrai
Kategorija:Latvijos Seimo deputatai
Kategorija:Latvijos prezidentai